सेमीनार के तीसरे सत्र में बात शुरू करते हुए महर्षि दयानंद विश्वविद्यालय रोहतक के हिंदी विभाग की अध्यक्ष प्रो. रोहिणी अग्रवाल ने चूरू में इतने बड़े आयोजन की पहल को सराहते हुए कहा कि फेसबुक ने इस सेमीनार को उत्सुकता, प्रतीक्षा और ईष्र्या का प्रतीक बना दिया था। उन्होंने कहा कि गार्गी व याज्ञवलक्य शास्त्रार्थ का उल्लेख करते हुए कहा कि स्त्री विमर्श अब तक जबरन पराजित कर कैद में बांधी गई गार्गियों का संयुक्त प्रयास है। उन्होंने कहा कि विमर्श का अर्थ समग्र चिंतन है, जहां निष्कर्षों को थोपे बिना चिंतन को अनवरत बनाए रखना है। उन्होंने कहा कि यदि प्राचीन समाज में दैहिक रूप में स्त्री की प्रतिष्ठा नहीं थी तो फिर देवदासी, गणिकाएं और वेश्याएं कहां से आई और दैहिक शुचिता की परिभाषा नगरवधू और कुलवधू के लिए अलग-अलग क्यों हैं। उन्होंने कहा कि जब तक दिन के ऊजाले और रात के अंधेरे में स्त्री अपने आपको सुरक्षित महसूस नहीं करती है, तब तक नारी अस्मिता की मुक्ति नहीं मान सकते। जब तक यह सुरक्षित माहौल नहीं मिलेगा, तब तक विमर्श जारी रहेगा। उन्होंने कहा कि नारी को अपनी प्राथमिकताएं स्वयं तय करनी होगी और यह तय करना होगा कि पुरुष की तरह नारी भी मनुष्य ही है। उन्होंने कहा कि हम लड़कियों को घर से बाहर नहीं जाने देकर किससे बचाना चाहते हैं, क्या उन पुरुषों से जो हमारे घरों में भी बैठै हैं।